**Уважаема г-жо Директор, скъпи учители и съученици!**

 За нас абитуриентите от випуск 2020, днес училището свършва, за да започне един нов етап от нашия живот.Ние изкачихме едно стъпало от безкрайната стълба на знанието.Неуморният ни труд беше възнаграден с отлични, много добри и добри резултати.

 Този ден е тънката граница между доброто “старото вчера“ и новото неизвестно утре. Към този ден ще се връщаме след години, уморени и повехнали от живота, за да докоснем чрез спомена незабравимото детство. Защото всеки от нас ще поеме по своя път, който води нанякъде, но винаги ще поглежда назад, защото там, между светлите стени на класните стаи, е оставил частица от себе си.

 Скъпи абитуриенти! Днес трябва да кажем довиждане и на тези, които бяха до нас през тези пет години – нашите учители. На Вас, скъпи учители, дължим зрелостта си. Вие ни поведохте по трудните коридори на знанието, Вие ни напътствахте с усмивка и укор, но най вече ни показахте, че за да успееш трябва да се бориш, за да помъдрееш, трябва да не се страхуваш да грешиш. И ако човек е толкова голям, колкото са големи мечтите му, тогава да тръгнем към тях, за да ги превърнем в реалност. Нека да достигнем своя връх -не най-високият, а най-желания. Нека да тръгнем с усмивка напред към нашето бъдеще, където запазено място имат само най-смелите.

 Благодарим Ви, че се грижихте за нас, че изисквахте от нас, че опитахте да ни подготвите за по-трудните битки, които ни очакват! Благодарим Ви, че през всички тези години ни учихте да търсим смисъла на думи като „знание“, „приятелство“, „взаимопомощ“! Жертвахте се с всеотдайност и професионализъм, направихте училището наш дом, в който неусетно пораснахме. .......

 Вие, скъпи учители, ще ни липсвате много! Ще ни липсва доверието в нас, обичта, с която превръщахте лудориите ни в отговорност, търпението, с което ни учихте, че животът е път и цел, а имаш ли цел, ще намериш и пътя. Затова на този така бленуван, дълго чакан и желан ден, със сълзи в очите и дълбок поклон Ви казваме БЛАГОДАРЯ!

 Пожелаваме на оставащите след нас да изживеят пълноценно всички красиви мигове и положителни емоции в нашата гимназия ! А на всички абитуриенти – безпрепятствен път към новото бъдеще! Успех!

Катрин Йорданова – Пълен отличник от випуск 2020г.- 12а клас специалност Кетъринг